Γεννήθηκα στη Θεσσαλονίκη από γονείς μετανάστες εξ Αυστραλίας και οι πρώτες μου παιδικές αναμνήσεις ήταν από τη Μηχανιώνα, ένα όμορφο χωριό έξω από τη Θεσσαλονίκη, να ζούμε σε ένα όμορφο σπίτι κοντά στη θάλασσα με αυλή, μπαξέ, γεμάτο χρώματα και αρώματα. Όπως τα αναπολώ τώρα, πολύ ευτυχισμένα παιδικά χρόνια. Μετά μετακομίσαμε στο κέντρο της Θεσσαλονίκης στο πατρικό του πατέρα μου. Άλλη ζωή, αστική… Μετά πάλι μετακομίσαμε, αυτή τη φορά στο γενέθλιο χωριό της μητέρας μου τα Τρίκαλα Ημαθίας. Κι εκεί άλλη ζωή, επαρχιώτικη, βουκολική κι όμορφη. Ώσπου πάλι μετακόμισα στη Θεσσαλονίκη αυτή τη φορά για να σπουδάσω οικονομικά και παράλληλα μουσική και θέατρο.